[Nicolaus Episcopus servus servorum Dei, dilectis filiis Abbati et Conventui Clun. salutem et Apostolicam benedictionem. Vestra nobis discretio supplicavit ut, cum nonnulli frequenter in causam malitiosè vos trahant per litteras generales, ut sic à vobis eorum vexationes redimentibus aliquid valeant extorquere, ipsorum malitiæ obviare competenti remedio dignaremur. Nos igitur quieti vestræ paterna sollicitudine providere volentes, ad instar felicis Recordationis Honorii Papæ III. Prædecessoris nostri, auctoritate vobis præsentium indulgemus, ne vos vel fratres vestri ubilibet commorantes in causam trahi possitis per litteras Apostolicas, nisi de Ordine Cluniacensi fecerint mentionem. Nulli ergo, etc. Datum Romæ, apud sanctum Petrum X. Kalendas Februarii, Pontificatus nostri anno II. Habetur Privilegium ejusdem Nicolai Papæ IV. de die eadem vigesima tertia Ianuarii, et de eodem anno Pontificatus secundo adversus Prælatos exemptionem et Privilegia Cluniacensium quomodolibet impugnantes, omnino simile Privilegio dato per Innocentium Papam IV. Quare vide supra.]